
ΔΕΛΤΙΟ ΤΥΠΟΥ

Ένας Σελήνιος σκύλος

Συγγραφέας -Εικονογράφηση
Δώρα (Θεοδώρα) Ρήγα
Καλλιτεχνική Επιμέλεια
Κανέλλα Αράπογλου
Μπορεί ένας σκύλος να έρθει από το φεγγάρι; Και πόση λαμπερόσκονη μπορεί να κρύβει μέσα της μια καρδιά;

Ο «Ένας Σελήνιος σκύλος», που κυκλοφορεί από τις Εκδόσεις Κοντύλι, είναι ένα παιδικό παραμύθι εμπνευσμένο από την αληθινή ιστορία ενός αδέσποτου σκύλου και της διάσωσής του. Η ιστορία και η εικονογράφηση είναι της Δώρας Ρήγα, ενώ την καλλιτεχνική επιμέλεια του βιβλίου υπογράφει η Κανέλλα Αράπογλου.
Ο ήρωάς του, ο Σελήνιος, ζει στο φεγγάρι και είναι φτιαγμένος από μια πολύ ιδιαίτερη, φωτεινή ουσία: τη λαμπερόσκονη. Από ψηλά ατενίζει τη Γη, συνεπαρμένος από το μπλε της χρώμα, και ονειρεύεται κάποτε να την επισκεφτεί.

Μια μέρα αποφασίζει να κάνει το όνειρό του πραγματικότητα.

Και κάπου εκεί αρχίζει το ταξίδι του…

Μέσα από την περιπέτεια του Σελήνιου, η πραγματικότητα συναντά τη φαντασία και μια ιστορία για έναν αδέσποτο σκύλο μεταμορφώνεται σε ένα παραμύθι για τη φιλοζωία, τη φιλία, την αγάπη και τη λαμπερή δύναμη της καρδιάς.

Η αληθινή ιστορία πίσω από το παραμύθι

Πίσω από τον Σελήνιο του βιβλίου υπάρχει ένας πραγματικός σκύλος.

Ο αληθινός Σελήνιος βρέθηκε αδέσποτος, πολύ άρρωστος και φοβισμένος. Η προσπάθεια μιας ομάδας ανθρώπων να τον βοηθήσει, η φροντίδα που δέχτηκε και οι δεσμοί που δημιουργήθηκαν γύρω του αποτέλεσαν την έμπνευση για τη δημιουργία του βιβλίου.

Η πραγματική του ιστορία πέρασε στον κόσμο του παραμυθιού μέσα από τη λαμπερόσκονη: τη μαγική ουσία που κουβαλά ο Σελήνιος από το φεγγάρι και που, όταν φτάνει στη Γη, βρίσκει τη θέση της βαθιά μέσα στην καρδιά του.

Και ίσως τελικά αυτή η λαμπερόσκονη να μην υπάρχει μόνο στα παραμύθια.
Χωρίς να αποφεύγει τις δύσκολες πλευρές της ζωής ενός αδέσποτου ζώου, η ιστορία επιλέγει να μιλήσει στα παιδιά μέσα από τη φαντασία, την τρυφερότητα και την ελπίδα.

Ο «Ένας Σελήνιος σκύλος» απευθύνεται σε παιδιά από 6 ετών, αλλά και σε «μεγάλα παιδιά» που εξακολουθούν να πιστεύουν στη δύναμη των παραμυθιών.

 

Για φωτογραφίες μπορείτε να επισκεφθείτε τη διεύθυνση:

· https://kondyli.gr/product/enas-selinios-skilos/
Ευχαριστούμε για κάθε δημοσίευση-αναφορά εκ μέρους σας. 

